John Persen

John Persen (født 9. november 1941 i Porsanger, død 12. desember 2014 i Oslo) var en samisk komponist.


== Liv og virke ==


=== Bakgrunn ===
Persen vokste opp i et læstadiansk miljø på Ráigeadja i Porsanger før han begynte å studere. Han var utdannet agronom og tok lærerutdanning i Tromsø (1963–1967), etterfulgt av studier i musikkpedagogikk, satslære og komposisjon ved Musikkonservatoriet i Oslo (1968–1974). Persen studerte også komposisjon under György Ligeti i Tyskland.


=== Komponist og musiker ===
Han var studentenes representant i Norsk kulturråds utvalg for opprettelse av statlig musikkhøgskole (1969–1971), ledet aksjonene for opprettelse av Norges musikkhøgskole, var leder for UNM, Ung Nordisk Musikkfest (1970–1973) og formann i Ny Musikk (1973-1976). Sammen med Olav Anton Thommessen var han initiativtaker for opprettelse av Norsk Musikkinformasjon på første halvdel av 1970-tallet. Videre var han styremedlem i Norsk Musikkinformasjon i flere perioder på 1970- og 1980-tallet samt en av initiativtakerne til, og leder for, aksjonskomiteen for Kunstneraksjonen 1974 , initiativtaker og leder for musikk- og teatersommerskolen For Full Musikk1979 –1984), styremedlem i Norsk Komponistforenings plateselskap Norsk Musikkproduksjon (1986–87), konstituert direktør for Norsk Musikkproduksjon (1987), initiativtaker og festivaldirektør for ULTIMA Oslo Contemporary Music Festival (1990–1994), manager for Oslo Sinfonietta (1995-2001) og direktør for Norsk Musikkinformasjon (2001).

Persen var siden 1968 en deltaker og debattant i norsk musikk- og kulturliv, både som foredragsholder og skribent i tidsskrifter og aviser.
Som komponist er John Persen kanskje mest kjent for operaen Under kors og krone (1985), et aldri oppført bestillingsverk for Den Norske Opera & Ballett basert på det blodige Kautokeino-opprøret i 1852, og for orkesterverket Over kors og krone, med utgangspunkt i det samme materialet og urfremført av Oslo-Filharmonien i 1999. I 1977 vant han en av prisene i Komponistkonkurransen i forbindelse med åpningen av Oslo Konserthus med orkesterverket čSv. Tittelen er en samisk forkortelse og betyr «Våg å vise at du er same».


== Bestillingsverk ==
Brudd for altsaxofon solist og sinfonietta, bestilt av saxofonisten Lars Lien, urframført under Nordlysfestivalen i Tromsø i januar 2023 av Lars Lien og Ensemble Ernst.
Diaphone for fløyte og harpe, bestilt av harpisten Adele Halten, – ikke framført.
DuO for fløyte og kontrabass, bestilt av bassisten Dan Styffe og fløytisten Anne Hveding, urframført i 2000, og senere spilt inn på CD.
Over Kors og Krone – et helaftens orkesterverk skrevet på oppfordring av Ultimafestivalen. Verket ble urframført under åpningen av Ultimafestivalen i 1999.
Arvesøl, verk for sinfonietta, bestilt av Ultimafestivalen, urframført av Oslo Sinfonietta på Ultimafestivalen i 1998.
Bugs, verk for sinfonietta, bestilt av ensemblet BIT 20, og urframført på Music Factory i 1996.
Ex, et kammermusikkverk bestilt av Ny Musikk og urframført av Cikada under Ultimafestivalen i 1994.
The John Persen´s Guide To The Orchestra, bestilt av Stavanger Symfoniorkester og urframført i 1991.
Fuglan Veit, en lydinstallasjon bestilt av Galleri F 15 og urframført i 1989.
Et Cetera, et kammermusikkverk bestilt av Ny Musikk og urframført under Nordlydfestivalen i Oslo i 1987.
Under Kors og Krone, en helaftens opera for stort orkester, 13 solister, 2 kor, og dansere. Libretto av forfatteren Magnar Mikkelsen.  Verket ble bestilt av Den Norske Opera, men er ikke blitt framført.
Dreietoner for Orkester, bestilt av NRK Radio og urframført av Trondheim Symfoniorkester i 1977.
Saamesidat CSV for 6-stemmig kor, bestilt av Nordiske Musikkdager og urframført i Reykjavík i 1976.
Uteliggeren – en fjernsynsballett som ble bestilt av NRK-TV, og produsert og sendt i 1974.
Kanon for slagverkstrio 1994. utframført av SISU slagverkensemble på Ultimafestivalen 1994.


== Utgivelser ==
Arvesøl, Hemera, CD.  Verkene Arvesøl, innspilt med Oslo Sinfonietta; Recycled Encores, innspilt med Cikada strykekvartett; xEx, et kammermusikkverk, innspilt med Cikada; Bugs for vibrafonsolist og sinfonietta, innspilt av ensemblet BIT 20.
Et Cetera, Aurora, CD.  Innspilt med Cikada.
Things Take Time, elektroakustisk musikk, LP utgitt på serien Norwegian Composers av Norsk Musikkproduksjon.
CSV. orkesterverk med Royal Philharmonic Orchestra i London, utgitt på Unicorn i England.
Orkesterverk II med Bergen Filharmoniske Orkester
Saamesidat CSV med Oslo Ungdomskor i serien Contemporary Music From Norway.


== Utmerkelser ==
Årets Verk fra Norsk Komponistforening i 1974 for musikk til fjernsynsballetten Uteliggeren
Kunstnerstipend fra Oslo kommune (1976), Bærum kommune (1978)
Statens arbeidsstipend (1979–) og Statens Garantiinntekt (1987–)
Årets verk fra Norsk Komponistforening i 1987 for Et Cetera
Oslo bys kulturpris, 1995
Edvard-prisen i 1998 for Over Kors og Krone og Arvesøl
Lindemanprisen i 1999 
Æresmedlemskap i Norsk Komponistforening (2000, frasagt i 2001).


== Referanser ==


== Eksterne lenker ==
Musikk i brennpunktet. John Persen - anti-etnisk komponist – NRK-opptak fra Nasjonalbibliotekets arkiver
Verkliste Arkivert 30. november 2016 hos Wayback Machine. fra NB noter
https://www.youtube.com/watch?v=w71p6PuSbfc